The American President

***The American President*** (títol orichinal en anglés, en aragonés ***O president americano***, estrenada en Aragón con o títol en castellano de ***El presidente y Miss Wade***, ***O president y Miss Wade*** en aragonés) ye una cinta de comedia dramatico-romantica de cine estausunidense de l'anyo 1995 dirichida por Rob Reiner seguntes un guión orichinal d'Aaron Sorkin, con una dirección de fotografía de John Seale y una Banda Sonora Orichinal de Marc Shaiman. Producida por o mesmo Rob Reiner ta las productoras *[[Columbia Pictures]]*, *[[Castle Rock Entertainment]]* y *[[Wildwood Enterprises]]*, en l'elenco d'a cinta bi ha actors como Michael Douglas, Annette Bening, Martin Sheen, David Paymer, Samantha Mathis, Michael J. Fox, John Mahoney y Anna Deavere Smithentre d'atros.

A cinta s'ambienta en Washington, DC en os anyos 1990 y se rodó en a mesma ciudat de Washington y en Culver City (California). *The American President* estió un exito de publico, con un recaudo de 107,9 millons de dólars, con un presupuesto de nomás que 62 millons. Tamién l'aculló bien favorablement a critica especializada, en destacando los parabiens ta los protagonistas masculín (Michael Douglas) y femenín (Annette Bening) d'a cinta, ta la suya banda sonora (Marc Shaiman) y ta lo suyo guión (Aaron Sorkin). Tamién recibió cuantos premios y nominacions, en destacando una nominación a lo Premio Oscar (Banda Sonora Orichinal de Musical u Comedia, Marc Shaiman) y cinco nominacions a los Premios Globos d'Oro (Millor Director, Rob Reiner; Millor Guión, Aaron Sorkin; Millor Actor de Musical u Comedia, Michael Douglas; Millor Actriz de Musical u Comedia, Annette Bening; y Millor Cinta de Musical u Comedia). Antiparte, l'American Film Institute colocó a *The American President* en a 75ena posición en a suya lista AFI 100 anyos...100 pasions.

## Argumento
Andrew Shepherd ye actualment o president d'os Estaus Unius por o *[[Democratic Party]]*, con a-saber-la popularidat por a suya chestión presidencial, y ye preparando-se ta presentar-se a la reelección como president. O president y lo suyo chefe de Gabinet, AJ MacInerney, qui ye a mas lo suyo millor amigo personal, preban de consolidar l'index de popularidat presidencial (que ye d'un 63%) en fendo aprobar un prochecto de lei de control d'o crimen, encara que lo prochecto ye controvertiu porque d'una man os liberals lo condideran poco agosarau y, d'atra man, os conservadors lo consideran masiau abanzau. Tanimientres, d'aprovar-se lo suyo prochecto se podría considerar que Shepherd ya cuasi que tiene garantizada la suya reelección. Finalment, o president decide anunciar o suyo nuevo prochecto de lei mientres o discurso de l'estau d'a Unión.

O president Shepherd ye viduo y qui gosa acompanyar-lo como parella en os actos oficials ye su prima Judith, pero en ixe momento ye malauta y como consecuencia no puet acompanyar-lo en una cena d'estau con o president de Francia y su muller, que son de visita oficial en os Estaus Unius, y Shepherd para cuenta de que, como li diz una d'as suyas asesoras, ye un viduo solitario. Casualment l'avogada Sydney Ellen Wade, a qui acaba de contractar un *[[lobby]]* que fa campanya por a protección d'o medio ambient, plega en a Casa Blanca te tener una reunión con un miembro d'o Gabinet d'os Estaus Unius ta conseguir una reducción d'un 20% d'as emisions de dioxido de carbonio y Shepherd la conoix y se siente atrayiu por ella. En una reunión privada, lo president plega a un alcuerdo con Wade: si ella puet conseguir 24 votos favorables ta un prochecto de lei sobre o medio ambient antes de l'amanau discurso de l'estau d'a Unión, él li garantizará os atros 10 votos necesarios ta la suya aprobación. Lo chefe d'o Gabinet presidencial, MacInerney, considera que ye un buen alcuerdo porque si se consigue aprovar o prochecto será en beneficio d'a candidatura presidencial y si no se consigue, lo president quedará libre de garra culpa en no estar-ne lo responsable; y de feito MacInerney creye que s'escayecerá ista segunda posibilidat.

Poquet a poquet, o president y miss Wade s'enamoran. O miembro d'o Senau d'os Estaus Unius Bob Rumson, qui tamién aspira a la presidencia d'o país, descubre que puet aproveitar o pasau como activista de Wade ta criticar indirectament a Shepherd fendo-ne enfasi en a suya defensa d'os valors familiars front a la suposada falta d'etica de Shepherd y d'a suya novia, y mesmo fa insinuacions de que s'ha prostituyiu a cambio de favors politicos. Como lo president insiste en no refutar as suyas afirmacions, cada vegada mas creixidas, l'index de popularidat de Shepherd se reduz de mica en mica y finalment fa periglar l'aprovación d'o suyo prochecto de ley contra lo crimen.

Un día, mientres una fiesta oficial en a Casa Blanca, Wade diz a su novio lo president y a MacInerney que ye escachifurriada dimpués d'una reunión que ha teniu con tres miembros por l'estau de Michigan d'o Congreso d'os Estaus Unius ta prebar de convencer-los de refirmar lo suyo prochecto de protección ambiental y menciona inadvertidament que ixos congresistas nomás quieren que redotar os dos prochectos, o presidencial de luita contra lo crimen y l'ambiental que esfensa Wade, pero que encara quieren eliminar con mas carena o prochecto de Wade. Shepherd y MacInerney paran cuenta de que acaban de recibir una información vital ta recibir tres votos mas ta l'aprobación d'o suyo prochecto encara que ixo significará incumplir lo suyo alcuerdo con Wade y encara que emplegar ixa información obtenida no li parixe masiau etico a lo president.

Finalment, Wade consigue complegar os suficients votos ta l'aprovación d'o suyo prochecto medioambiental pero a Andrew Shepherd li calen encara tres votos t'asegurar l'aprovación d'o suyo prochecto de lei contra lo crimen. Nomás puet conseguir lo suyo obchectivo que en fendo un tracto con os tres congresistas de Michigan ta que voten lo suyo prochecto a cambio de que la presidencia no refirme lo prochecto mediaombiental. Y Shepherd decide acceptar ixe alcuerdo. alavez, o *[[lobby]]* d'esfensa d'o medio ambient que heba contractau a Wade li dona palleta en considerar que no ha cumpliu los obchectius ta los que la heban contractau y Wade se troba con o president ta decir-le que ha crebau la suya relación y que ella marcha enta Hartford, en Connecticut, a on ha trobau un treballo en una campanya local en haber perdiu todo lo suyo prestichio politico. Shepherd li esfiende lo suyo propio prochecto de luita contra lo crimen pero alavez Wade li critica ixe prochecto en estar masiau blando y con bien pocas posibilildaz de reducir la cifra de crímens.

Antis de pronunciar o suyo discurso de l'estau d'a Unión, o president decide fer una compareixencia por sorpresa en a sala de prensa d'a Casa Blanca a on finalment li planta cara a lo senador Bob Rumson y mas anuncia que retira lo suyo prochecto de luita contra lo crimen ta fer-lo mas contundent en l'esdevenidero en establindo mesuras de control d'armas y que a mas aparca de momento ixe prochecto ta concentar-se en l'aprovación d'un prochecto de protección d'o medio ambient en a linia d'as sucherencias de Wade, con una reducción d'un 20% en as emisions de dioxido de carbonio. O personal d'a suya secretaría y mesmo la prensa amuestran o suyo entusiasmo, pero encara cal saber si tot ixo bastará ta que Wade reconsidere la suya decisión de rematar con a relación sentimental con o president.

## Elenco

## Producción
L'actor Robert Redford se dirichió a cuantos guionistas con una sola frase ("the president elopes"; "o president s'esfuga") ta que fesen un primer esborrallo, esleindo a Aaron Sorkin en cuacar-li lo suyo tractamiento d'ixa idea ta que desembolicase un primer guión con Redford como proragonista masculino d'a cinta, ufrindo-le lo papel protagonista femenino a Emma Thompson, qui lo refusó. Y cuan Rob Reiner s'incorporó en l'equipo como futuro director, Redford l'albandonó. Yera octubre de 1994 y ya yera todo preparau ta escomencipiar o rodache o siguient 30 de noviembre y lo publicista de Redford afirmó que Redford quereba "fer una historia d'amor, pero (Reiner) quereba fer bella cosa que en zagueras tractase de politica". Tanimientres, d'atras fuenz sucheriban que Redford y Reiner "no teneben buena relación... Yera una cuestión de personalidat". En una entrevista posterior, o guionista Aaron Sorkin dició a *[[TV Guide]]* que heba escrito lo guión en estando drogau con crack en as suyas habitacions en l'Hotel Four Seasons en Los Angeles y que por ixo heba trigau tres anyadas (sic) en a suya redacción.

Ta la filmación d'a cinta, se construyió un gran set de rodache en simulando estar a Casa Blanca, mesmo l'ala este que l'ala ueste, en os estudios d'a productora *[[Castle Rock Entertainment]]* en Culver City (California); o despacho oval presidencial se fació servir posteriorment ta las cintas *[[Nixon (cinta)|Nixon]]* (1995, Oliver Stone) y *[[Independence Day (cinta)|Independence Day]]* (1996, Roland Emmerich).

### Demanda por l'autoría d'o guión
William Richert demandó debant d'o *[[Writers Guild of America]]* en no amanixer en os títols de credito d'o guión d'a cinta, en afirmar que lo guión de Sorkin yera un plachio poco disimulau d'o suyo guión de l'anyo 1981 *The President Elopes*. Tanimientres, dimpués de l'arbitrache d'o *Guild*, Sorkin recibió toda la titularidat d'os creditos en *The American President*. Seguntes Richert, tamién a serie de televisión *[[The West Wing]]* s'inspiraba parcialment en o suyo guión.

## Estreno
*The American President* s'estrenó lo 8 de noviembre de 1995 en a ciudat de Nueva York con un recaudo total de 60,1 millons de dólars en Estaus Unius y atros 47,8 millons en atros países, con una suma total de 107,9 millons. En o suyo primer cabo de semana d'estreno recaudó 10 millons (tercera posición en a taquilla), en o segundo 9,7 millons y en o tercero atros 5,3 millons, estando lo seiseno por a cifra de recaudo en istas dos zagueras.

## Critica
En Rotten Tomatoes, a cinta tien un index d'aprobación d'o 91% seguntes 55 resenyas, con una calificación promeyo de 7/10. O consenso critico d'a web diz: "Una escantadora comedia romantica con un sinyalín de politica, *The American President* de Rob Reiner presenta solidas actuacions principals y bellas observacions conmovedoras d'a politica y los medios en la decada de 1990". En Metacritic a cinta tien una puntuación meya ponderada de 67 sobre 100, basada en 21 criticos, i ixo indica "criticas cheneralment favorables". O público enquestau por CinemaScore li dio a la cinta una calificación promeyo de "A" en una escala de A+ a F. Recibió elogios y "Two Thumbs Up" (dos didos grans entalto) en o programa televisivo *[[At the Movies (programa de televisión de 1986)|At the Movies]]* de Gene Siskel y Roger Ebert, que se sorprendioron d'o buena que yera la cinta en considerando que l'anterior cinta de Rob Reiner, *[[North (cinta de 1994)|North]]* (1984) heba estau la suya selección ta la pior cinta de l'anyo. Ebert dició que dimpués d'espernir *North* yera muit feliz y complaciu de dar-li a la siguient cinta de Reiner una critica unanimement positiva. Siskel elochió a Douglas y Bening por as suyas actuacions.

José María Aresté, en *[[Aceprensa]]*, diz que:

Eulàlia Iglesias en *[[SensaCine]]* comenta:

## Influyencias
### Influyencia en ''The West Wing''
O guión d'a cinta inspiró muitos aspectos d'o treballo posterior de Sorkin, una serie de televisión dramatica clamada *[[The West Wing]]* (estrenada en Aragón como *El ala oeste de la Casa Blanca*). As dos produccions presentan a lo personal d'una Casa Blanca muit idealizada y, como muitos d'os prochectos de Sorkin, en comparten la ideolochía. La influyencia d'a cinta se puet veyer mas clarament en os primers episodios d'a serie; bellos dialogos en toz dos son cuasi identicos. Se conoix que Sorkin deció que gran parte d'a primera temporada en realidat s'heba pillau d'o material que editó d'o primer esborrallo d'o guión de *The American President*.

Un d'os temas tractaus en a cinta y desarrollau en a serie se relaciona con os prochectos de lei de control d'armas, desarrollaus en l'episidio d'a serie *[[Five Votes Down]]*, o cuatreno d'a primera temporada. Encara que lo prochecto de lei finalment lo retira lo president Shepherd en considerar-lo ineficaz, en a serie lo president Bartlet y lo suyo personal treballan arduament ta conseguir aprobar lo suyo proyecto de lei encara que tien greus fallos (y rematan estando doblement despagaus cuan o vicepresident John Hoynes, con qui lo presidente y lo suyo personal directivo son barallando-se, gana lo prochecto de lei ta éls en persuadir a un influyent democrata sudenco ta que lo refirme).

Mas significativo ye lo tema d'una "respuesta proporcional" a los ataques militars contra obchectivos estausunidenses en l'estranchero. En *The American President*, Andrew Shepherd se troba en a sala de crisis d'a Casa Blanca tenendo que ordenar un ataque de iste tipo contra lo cuartel cheneral d'a intelichencia de Libia dimpués de que los libios bombardiasen un sistema de defensa antimisils llamado "C-STAD" (Defensa Tierra-Aire de Capricornio) que s'habría instalau por os Estados Unidos en territorio d'Israel. Reflexiona en una sola linia "Bel día, caldrá que bellun m'explique la virtut d'una respuesta proporcional", antes de dar la orden. En l'episodio d'a serie *[[A Proportional Response]]* (tercer episodio d'a primera temporada), o president Bartletse se troba en una situación similars (la intelichencia siria derriba un avión estausunidense en Chordania en matando a muitos ciudadans estausunidenses, incluyindo-ie un choven oficial naval que lo president heba decidiu que estase lo suyo medico personal) y, sentau en a sala de crisis d'a Casa Blanca con o suyo propio Consello de Seguridat Nacional pregunta: "Cuala ye la virtut d'una respuesta proporcional?" En toz dos casos, o president eslíe una respuesta militar relativament mesurada, pero en a cinta lo president Shepherd mai no considera una respuesta "desproporcionada", demientres o president Bartlet planeya una acción d'ixe tipo ta destruyir un gran aeropuerto civil en Siria; eventualment da luz verde ta un ataque pareixiu a lo que se amuestra en a cinta.

O *lobby* clamau *Global Defense Council*, u lobby ficticio que contracta a Sydney Wade, tamién ye present en a serie *The West Wing* en o episodio *[[The Drop-In]]* d'a ssuya segunda temporada y amás tamién en ye present en d'atros episodios, mencionau circunstancialment.

En *The American President*, lo *lobby* finalment desfirma a Sydney Ellen Wade porque lo president ha negociau un alcuerdo que fa que la suya esforzada lechislativa fracase. D'una manera similar, en l'episodio final d'a tercera temporada de *The West Wing*, o subchefe de personal Josh Lyman fa servir a mesma tactica y remata por fer fuera a Amy Gardner d'o suyo cargo en a Conferencia de Liderato de Mullers. Josh y Amy son festechando cuan s'escayece ixo, chustament mesmo que los personaches principals d'a cinta. Tanimientres, en a serie de televisión ye Amy qui preba d'esboldregar un prochecto de lei (reforma de l'asistencia social) y Josh se niega a acceptar as demandas de tres congresistas republicanos porque creye que son equivalents a un chantache.

En *The American President* s'inclui a mención d'un gubernador Stackhouse, y tamién bi ha un senador por Minnesota clamau Howard Stackhouse (George Coe) en os dos episodios de *The West Wing* clamaus *The Stackhouse Filibuster* (segunda temporada) y *The Red Mass* (cuatrena temporada). Igualment, o president francés que ye present en a una cena d'estau en *The American President* parixe estar o mesmo president d'Astier a qui a sobén se fa referencia en *The West Wing*.

Antiparte, cuantos actors de *The American President* amanixen en *The West Wing*, incluyido-ie a Martin Sheen (lo personache d'o cual en *The American President*, AJ, ye acusau en una escena por Shepherd de no tener a rasmia cua s'amenista ta postular-se ta lo cargo) como lo president Josiah Bartlet, Anna Deavere Smith como l'asesora de Seguridat Nacional Dra. Nancy McNally, Joshua Malina como director de Comunicacions d'a Casa Blanca Will Bailey, Nina Siemaszko como Ellie Bartlet, Ron Canada como subsecretario d'Estau Theodore Barrow y Thom Barry como lo congresista Mark Richardson.

As caracterizacions d'o president como una persona idealista pero indecisa tamién son pareixidas. En *The American President*, Shepherd ha d'estar convenciu por o suyo personal ta concarar-se con o suyo oponent republicano y perseguir con decisión o control d'armas y la lechislación ambiental. En *The West Wing*, de vegadas se fa referencia a Bartlet como "Tío Fluffy" ("tío escatarizau") cuan refirma puntos de vista moderaus que son mas conciliadors y menos agosaraus (por eixemplo, en os episodios "Let Bartlet Be Bartlet" y "The Two Bartlets"). Tamién toz dos presidents son antigos profesors universitarios (d'Historia en a cinta, d'Economía en a serie) sin garra experiencia militar y con poca tolerancia a las conveniencias politicas.

### Atras influyencias
A idea ta la serie de televisión *[[Spin City]]* ye consecuencia de que los guionistas veyesen a Michael J. Fox en *The American President* en interpretando a un d'os asesors politicos d'o president. Quereban que interpretase a un personache pareixiu ta la televisión.

En chinero de 2012, mientres que criticaba a qui alavez yera lo lider d'a oposición Tony Abbott en un discurso en o National Press Club en Canberra, Anthony Albanese (en ixe inte yera ministro d'o Gubierno d'Australia) plachió cuantas linias d'o guión de *The American President*.

En abril de 2013, la columnista d'o *[[The New York Times]]* Maureen Dowd, fació un articlo en contrastando l'afanyo falliu d'o president Obama ta asegurar l'aprobación d'una lechislación enamplada de verificación d'antecedentes en o Senau, d'una man, y l'afanyo total de recolección de votos en *The American President*. O president respondió a la columna en a cena de l'Asociación de Corresponsals d'a Casa Blanca de 2013, en destacando as críticas y planteyando una serie de preguntas retoricas a Michael Douglas, qui dició que se trobaba en l'audiencia, entre ellas, "Puet estar que vusté estase un actor en una fantasía liberal d'Aaron Sorkin?".

En as eleccions presidencials de 2016, o candidato Ted Cruz parafrasió una parte de *The American President* cuano o candidato Donald Trump insultó a la muller de Cruz. Cruz declaró: "... y si Donald quiere peciniar en una baralla de caracters, ye millor que se quede con yo porque Heidi ye fuera d'o suyo alcanz", fendo referencia a lo discurso que pronunció lo president Shepherd sobre los ataques de Rumson a Sydney Ellen Wade.

## Premios
*The American President* recibió cuantos premios y nominacions, podendo-se destacar una nominación a lo Premio Oscar (Banda Sonora Orichinal de Musical u Comedia, Marc Shaiman) y cinco nominacions a los Premios Globos d'Oro (Millor Director, Rob Reiner; Millor Guión, Aaron Sorkin; Millor Actor de Musical u Comedia, Michael Douglas; Millor Actriz de Musical u Comedia, Annette Bening; y Millor Cinta de Musical u Comedia). Antiparte, l'American Film Institute tamién colocó a *The American President* en a 75ena posición en a suya lista AFI 100 anyos...100 pasions.

## Premios

## Se veiga tamién
* Cine en 1995.
* Cintas de 1995.

## Referencias

## Vinclos externos
*  ''The American President'' en Internet Movie Database.
*  ''The American President'' en Box Office Mojo.
*  ''The American President'' en Rotten Tomatoes.
*  ''The American President'' en Metacritic.
*  /  ''The American President'' en FilmAffinity.
*  ''The American President'' en Allociné.
*  ''The American President'' en AllMovie.